
Եկեղեցիներու Համաշխարհային Խորհուրդի Կեդրոնական Վարչութեան ժողովը գումարուեցաւ 30 Օգոստոսէն 6 Սեպտեմբեր 2006-ին, Ժընեւի մէջ։ Ժողովին Հայ Եկեղեցին իր ամբողջութեան մէջ մասնակցեցաւ, յանձինս՝ Գերշ. Տ. Վիգէն Եպս. Այքազեանի եւ Երէցկին Փոլա Տեւէճեանի (Ամենայն Հայոց Կաթողիկոսութիւն, Ս. Էջմիածին-Հայաստան) ու Գերշ. Տ. Նարեկ Եպս. Ալեէմէզեանի եւ Դոկտ. Նորա Պայրագտարեան-Գապագեանի (Մեծի Տանն Կիլիկիոյ Կաթողիկոսութիւն, Անթիլ-իաս-Լիբանան)։
         Նկատի ունենալով այս ժողովին շահեկանութիւնը, ՀԱՍԿ հետեւեալ հար-ցազրոյցը ունեցաւ Կաթողիկոսութեանս Միջ-եկեղեցական Յարաբերութիւններու Վարիչ՝ Նարեկ Սրբազանին հետ։

Հարցում
Սրբազան Հայր, կը բարեհաճի՞ք ամփոփ կերպով բացատրել Եկեղե-ցիներու Համաշխարհային Խորհուրդի Կեդրոնական Վարչութեան մաս-նայատկութիւնն ու դերակատարութիւնը։
Պատասխան
Ինչպէս ՀԱՍԿ-ի ընթերցողները օրին տեղեակ եղան, այս տարուան Փետրուարին, Պրազիլի մէջ, Ն.Ս.Օ.Տ.Տ. Արամ Ա. Վեհափառ Հայրապետի ատենապետութեամբ, տեղի ունեցաւ Եկեղեցիներու Համաշխարհային Խորհուրդի 9-րդ Համաժողովը։ Խորհուրդի համաժողովները եօթը տարին անգամ մը կը գումարուին, ընդհանուր գիծերու մէջ կը ճշդեն անոր գործունէութեան բնագաւառները եւ միաժամանակ կ՚ընտրեն 150 ան-դամներէ բաղկացած Կեդրոնական Վարչութիւն մը, որ կը ստանձնէ Խորհուրդին ղեկավարութիւնը համաժողովէ համաժողով երկարող ժա-մանակահատուածին համար եւ մէկ ու կէս տարին անգամ մը ի նիստ կը հրաւիրուի։ 
Կեդրոնական Վարչութենէն կ՚ակնկալուի, յանուն Խորհուրդի անդամ եկեղեցիներուն, յանձն առնել այն բոլոր պարտաւորութիւնները որոնք համաժողովի մը բովէն անցնելով որպէս որոշումներ կ՚որդեգրուին եւ Խորհուրդի եօթնամեայ ծրագիրներուն սիրտը կը հանդիսանան։ 
Կ՚արժէ հոս ընդգծել, թէ Խորհուրդը իր կազմութեան օրերէն մինչեւ այսօր բնաւ չէ յաւակնած թէ ինք անդամ եկեղեցիներէն գերիվեր մարմին մըն է, այլ միշտ ըսած է թէ եկեղեցիներ իրենք իսկ են Խորհուրդը՝ որպէս սիրոյ եւ վկայութեան եղբայրակցութիւն (fellowship), որ աղօթքի ու ծառայութեան ճամբով աշխարհին Քրիստոսի փրկարար ներգործութիւնը կը տարածէ եւ Քրիստոսի Ս. Եկեղեցւոյ երեւելի միութեան ճանապարհին վրայ կը գործակցի։ 
Այս սկզբունքին համաձայն, Կեդրոնական Վարչութիւնը այն ղեկավար մարմինն է, որ կը քննարկէ եւ կը համադրէ այն աշխատանքը որ անդամ եկեղեցիներ վստահած են Խորհուրդին եւ իրենց ամբողջական մասնակցութեամբ անոր իրագործման լծուած։ Այս իսկ պատճառաւ, Կեդրոնական Վարչութեան այս ժողովի օրակարգի հիմնական հարցը առաւելաբար յառաջիկայ եօթը տարիներու Խորհուրդի գործունէութեան առնչուած ծրագիրներու մանրամասն քննարկումն ու գործընթացի հու-նաւորումն էր։

Հարցում
30 Օգոստոսէն 6 Սեպտեմբեր, ութը օրեր ամբողջ ինչպէ՞ս դասա-ւորուած էին որպէս Կեդրոնական Վարչութեան աշխատանքային ժամանակամիջոց։ Կարելի՞ է նկարագրել ժողովական ընթացքը եւ այլ յարակից երեւոյթներ։
Պատասխան
Նախ ըսեմ որ իւրաքանչիւր օր, բացի կիրակիէն, կը սկսէր Խոր-հուրդի կեդրոնատեղիի մատռան մէջ տեղի ունեցած ամենօրեայ առա-ւօտեան հաւաքական աղօթքով։
Իսկ ութը օրերու վրայ տարածուած մեր աշխատանքային ժամանա-կամիջոցը կ՚ընդգրկէր հետեւեալները. 
(1) Կեդրոնական Վարչութեան հանգամանք եւ դերակատարութիւն։ Նկատի ունենալով որ Կեդրոնական Վարչութեան անդամներէն կարեւոր թիւ մը առաջին անգամ կը մասնակցէր այս ժողովին, ուր ժողովական որոշումները մեծամասնական համաձայնութեամբ պիտի որդեգրուէին, սա կարեւոր ներածական մըն էր։
(2) Ատենապետի զեկոյց եւ քննարկում։ Նորընտիր Ատենապետ Դոկտ. Ուոլթըր Օլթման Եպիսկոպոս կը ներկայացնէր իր զեկոյցը, որ կ՚ընդգրկէր 9-րդ Համաժողովէն իր կրած տպաւորութիւնները, կրօնական բազմազանութեան դիմաց քրիստոնէական վկայութեան կենսակա-նութիւնը եւ յաջորդ եօթը տարիներու գործակցութեան հեռանկարները։ Կեդրոնական Վարչութիւնը իր գնահատանքը կ՚արձանագրէր այս զե-կոյցին համար, որ հովուական, յառաջատեսիլ եւ յուսալից բնոյթ ունէր, եւ իր ամբողջական աջակցութիւնը կը խոստանար Ատենապետին։
(3) Ընդհանուր Քարտուղարի տեղեկագիր եւ քննարկում։ Ընդհանուր Քարտուղար Դոկտ. Սէմ Գոպիայի տեղեկագիրը առաջին հերթին կը ծանրանար Միջին Արեւելքի եւ մանաւանդ Լիբանանի վրայ, ապա կ՚անդրադառնար համաշխարհայնացման պարտադրած գաղթականութ-իւններուն, որոնց պատճառաւ աշխարհի բնակիչներէն յիսունէն մին իր ծննդավայրէն դուրս կ՚ապրէր։ Մասնաւորելով Խորհուրդին յառաջիկայ գործունէութիւնը, ան կը շեշտէր եկեղեցաբանական նոր ըմբռնումներու երեւան գալը եւ միջ-եկեղեցական կազմակերպութիւններու հետ գոր-ծակցութեան կարեւորութիւնը։ Կեդրոնական Վարչութիւնը Ընդհանուր Քարտուղարի տեղեկագիրին թէ՛ ընկերա-քաղաքական եւ թէ՛ Խորհուրդ-եկեղեցիներ յարաբերական երեսին առնչուած բաժինները գնահատելով, իր նեցուկը կը յայտնէր առաջարկուած գաղափարներուն։
(4) Խորհուրդի ծրագիրներու, տնտեսական իրավիճակի եւ միջազ-գային հարցերու վերաբերեալ որդեգրուելիք որոշումներու ներկայացում։ Այս բաժինը կը միտէր յստակեցնել նշեալ երեք կարեւոր մարզերու յանձ-նախմբային մշակման եւ լիակատար նիստերու ներկայացման գոր-ծընթացը։
(5) 9-րդ Համաժողովի արժեւորում։ Խորհուրդի 10-րդ Համաժողովը աւելի լաւ կազմակերպելու մտահոգութենէն մեկնած, 9-րդ Համաժողովը համապարփակ արժեւորումի կ՚արժանանար եւ կը գնահատուէր որպէս մեծամասնական համաձայնութիւնը, աղօթական կեանքը եւ երիտա-սարդներու մասնակցութիւնը իրագործած համաժողով։
(6) Ընտրողական, տնտեսական, ծրագիրներու եւ միջազգային հար-ցերու յանձնախումբերու ժողովներ ու զեկուցումներ։ Կեդրոնական Վար-չութեան բոլոր անդամները մաս կը կազմէին այս յանձնախումբերէն մէկուն, որուն կը վստահուէր ժողովական աշխատանքին կարեւորագոյն բաժինը եւ ծանրագոյն բեռը՝ երկու օրերու վրայ տարածուած. որովհետեւ, կարելի չէր 150 անձերու միայն լիակատար նիստերու մասնակցութեամբ ակնկալուած աշխատանքը ամբողջացնել։ Բնականօրէն, վերջին երեք օրերուն, զեկուցումները կը ներկայացուէին լիակատար նիստերուն եւ մեծամասնութեան համաձայնական քուէարկութեամբ կը վաւերացուէին։
Առաւել, ժողովական կեանքին առնչուած հետեւեալ երեւոյթները մեր առօրեան կը հարստացնէին միջ-եկեղեցական շարժումին համատարած հանգամանքը ըմբռնելու տեսակէտէն.
(1) Կլոր սեղանի ներկայացումներ՝ «Ինչպէ՞ս կարելի է քրիստոնեայ ըլլալ բազմամշակութային ընկերութեան մը մէջ»։ Երեք առիթներով, աշխարհի տարբեր-տարբեր շրջաններէ եկած Կեդրոնական Վարչութեան անդամներ իրենց փորձառութիւնները կը բաժնէին եւ իրենց շրջաններու մասնայատկութիւններուն կ՚անդրադառնային՝ երբ քրիստոնեաներ այլեւս կղզիացած չէին ապրիր, այլ զանազան մշակոյթներու (ներառեալ կրօն-ները) հետ ամենօրեայ շփման մէջ էին։
(2) Կանանց, շրջանային եւ եկեղեցական ընտանիքներու ժողովներ։ Մէկական առանձին նիստեր կը յատկացուէին Կեդրոնական Վար-չութեան անդամուհիներուն, աշխարհագրական շրջաններու ներկայա-ցուցիչներուն եւ եկեղեցական ընտանիքներուն։ Ես մասնակցեցայ Միջին Արեւելքի շրջանային ժողովին՝ նաեւ ատենապետելով զայն եւ Ուղղափառ ու Արեւելեան Ուղղափառ Եկեղեցիներու ընտանիքներու միացեալ ժո-ղովին։
(3) Լիբանան այցելած Խորհուրդի պատուիրակութեան զեկոյց։ Խոր-հուրդին կողմէ 10–15 Օգոստոսին Պէյրութ եւ Երուսաղէմ այցելած պատուիրակութեան մասին կը զեկուցէր Եւրոպայի Եկեղեցիներու Խոր-հուրդի Նախագահ Դոկտ. Ժան-Արնոլտ տը Քլեման, որ անգամ մը եւս կը դատապարտէր Իսրայէլի գործադրած անիրաւութիւնները եւ կը վերա-հաստատէր եկեղեցիներու զօրակցութիւնը լիբանանեան արդար դատին։
(4) Լիբանանի յատկացուած յատուկ նիստ։ Շաբաթ, 2 Սեպտեմբերի երեկոյեան, Կեդրոնական Վարչութիւնը կ՚ունկնդրէր Լիբանանի Մշակոյթի Նախարար Տիար Թարէք Մըթրիի Լիբանանի իրադարձութեանց մասին տուած դասախօսութիւնը։ 
(5) Կիրակնօրեայ զանազան եկեղեցական արարողութիւններ։ Կի-րակի, 3 Սեպտեմբերի առաւօտեան, ժողովականներ Ժընեւի եւ մօտակայ արուարձաններու զանազան եկեղեցիներուն մէջ ներկայ կը գտնուէին կիրակնօրեայ արարողութիւններուն։
(6) Պոսսէի Միջ-եկեղեցական Կազմաւորման Հիմնարկ այցելութիւն։ Կիրակի յետմիջօրէն եւ իրիկունը կը յատկացուէր Ժընեւի մօտ գտնուող այս կարեւոր հաստատութեան այցելութեան, ուր առիթը կը տրուէր Կեդրոնական Վարչութեան անդամներուն մօտէն ճանչնալու վերա-կառուցուած այս հիմնարկը եւ իմանալու անոր հիմնական դերա-կատարութեան մասին՝ միջ-եկեղեցական շարժումէն ներս։
(7) 40-ամեակ «Եկեղեցի եւ Ընկերութիւն Միջազգային Համաժողով»-ի։ 1966-ին, Խորհուրդի Ժընեւի կեդրոնատեղիին մէջ տեղի ունեցած այս համաժողովին արժեւորման գլխաւոր դասախօսն էր Խորհուրդի նախկին Ընդհանուր Քարտուղար Դոկտ. Քոնրատ Ռայզըր, որ համաժողովին բերած ընկերային արդարութեան նպաստը ընդգծելէ ետք, կը հրաւիրէր եկեղեցիները հոգեւոր եւ բարոյական արժէքներէ դատարկուած արդի ընկերութեան դրականօրէն կերպարանափոխման ռահվիրաները դառ-նալու։ 
(8) Հարցազրոյցներ եւ միջ-եկեղեցական շփումներ։ Ժողովական աշխատանքներուն առընթեր, յանուն Հայ Եկեղեցւոյ եւ Մեծի Տանն Կիլիկիոյ Կաթողիկոսութեան, Դոկտ. Նորային հետ հանդիպումներ կ՚ունենայինք միջ-եկեղեցական շարժումը շահագրգռող հարցերու քննարկման համար։ Առաւել, Դոկտ. Նորա, հարցազրոյցներու միջոցաւ, յատկապէս կը ծանրանար Լիբանանի վերջին դէպքերուն վրայ՝ զանոնք նկատելով մարդկային իրաւունքներու ակնյայտ ոտնահարում։
Իմ տեսակցութիւններուս մէջէն կ՚առանձնացնեմ Հռոմէական Կաթո-լիկ Եկեղեցւոյ եւ այլ եկեղեցական ընտանիքներու ներկայացուցիչներուն հետ ունեցածներս, երբ յանուն Արամ Ա. Կաթողիկոսի շնորհակալութիւն կը յայտնէի լիբանանեան վերջին տագնապին ընթացքին իրենց արտա-յայտած զօրակցութեան, ինչպէս նաեւ իրենց եւ մեր Ս. Աթոռին միջեւ աճող համագործակցութեան համար։
 
Հարցում
Նախ քան Կեդրոնական Վարչութեան ժողովին քննարկած ընդհա-նուր հարցերուն անդրադառնալը՝ կրնա՞ք նշել ձեզ տպաւորած մի քանի գլխաւոր երեւոյթներ։
Պատասխան
Անշուշտ ժողովական եւ այլ տպաւորութիւններ շատ են. սակայն կը փափաքիմ չորս կէտերու անդրադառնալ։ 
Նախ, յայտնեմ թէ թէեւ 1997-էն ի վեր Վեհափառ Հօր տնօրինութեամբ ստանձնած էի Մեծի Տանն Կիլիկիոյ Կաթողիկոսութեան Միջ-եկե-ղեցական Յարաբերութիւններու Վարիչի պաշտօնը եւ մասնակցած զանազան միջազգային, շրջանային եւ տեղական միջ-եկեղեցական եւ միջ-կրօնական ժողովներու, առաջին անգամ ըլլալով կը մասնակցէի Խոր-հուրդի Կեդրոնական Վարչութեան ժողովին եւ կը զգայի թէ ինչպիսի պատասխանատու առաջնորդութիւն մը յանձն առած էր Արամ Ա. Կաթողիկոս 1991–2006 որպէս Ատենապետ Խորհուրդի Կեդրոնական ու Գործադիր Վարչութիւններուն։ Բաւարար չէ լրատուական միջոցներով եւ կարգ մը յանձնախումբերու ժողովներուն ընդմէջէն հետեւիլ Խորհուրդի գործունէութեան ծրագրումին եւ իրագործումին. պէտք է մասնակցիլ այն բոլոր փուլերուն երբ շուրջ 350 Ուղղափառ, Անգլիգան եւ Բողոքական անդամ եկեղեցիները ներկայացնող ու յանուն 110 երկիրներու մէջ ապրող աւելի քան 550 միլիոն քրիստոնեաներու արտայայտուող Խորհուրդը կը փորձէ լսել այս բոլորին աստուածաբանական, եկեղեցաբանական, մշա-կութային, ընկերային եւ քաղաքական մտահոգութիւնները, եւ այնպէս մը համադրել որ մեծամասնական համաձայնութիւն գոյանայ՝ տեղեկագիր-ներուն մէջ ու ծառայական դաշտէն ներս։ Մեծ պատիւ ու պատաս-խանատւութիւն է կարենալ այս բոլորին իրագործման մասնակից դառնալ յանուն Հայ Եկեղեցւոյ, որուն համար շնորհակալ եմ Վեհափառ Հայրապետին։ 
Երկրորդ, Կեդրոնական Վարչութեան ժողովին մասնակցիլը առիթ ընծայեց ինծի որ աւելի մօտէն ծանօթանամ աշխարհի ամեն կողմերէն եկած զանազան անձերու, որոնց հետ աւելի քան շաբաթ մը նոյն տեղը գտնուելով բարեկամական կապ մը հաստատելու կարելիութիւնը ունեցայ։ Այս ծիրէն ներս եւս Վեհափառ Հայրապետին երկար տարիներու մասնակցութիւնը միջ-եկեղեցական շարժումէն ներս իր կարեւոր նպաստը ունեցաւ. այլ խօսքով, Հայ Եկեղեցին եւ Մեծի Տանն Կիլիկիոյ Հայրապետական Ս. Աթոռը անծանօթ իրականութիւններ չէին միջ-եկեղեցական շրջանակներէն ներս, որովհետեւ կը բաւէր միայն նշել թէ իմ Հոգեւոր Պետս Խորհուրդի նախկին Ատենապետն էր եւ դրական տպաւորութիւններու եւ քաղցր յուշերու երկար շղթան օղակ առ օղակ կը քակուէր։ 
Երրորդ, Կեդրոնական Վարչութիւնը զգալիօրէն կը բաղկանար երի-տասարդ անդամներէ, որոնք իրենց եռանդով, տեսիլքով եւ մաս-նագիտութեամբ նոր արիւն կը ներարկէին Խորհուրդին։ Քրիստոնեայ երիտասարդութիւնը խոր պատասխանատւութեամբ իր ձայնը լսելի կը դարձնէր որպէս արժանաւոր խօսնակը աշխարհով մէկ տարածուած եկեղեցիներուն եւ իր ամբողջանուէր կապուածութիւնը կը դրսեւորէր հանդէպ միջ-եկեղեցական շարժումին։ 
Վերջապէս, ուրախալի էր տեսնել Արեւելեան Ուղղափառ Եկեղե-ցիներու ներկայացուցիչներուն եղբայրական յարաբերութիւնները եւ ժողովական որոշումներու որդեգրման ու յանձնաժողովներու մէջ հաւա-սարակշռուած եւ մասնագիտական ներկայացուցչութեան շուրջ կատար-եալ համաձայնութիւնը։ Այս դրական երեւոյթը ցոյց կու տայ թէ մենք հայ, ղպտի, ասորի, եթովպացի եւ հնդիկ ոչ թէ միայն նոյն եկեղեցական ընտանիքին կը պատկանինք, այլ նաեւ միջ-եկեղեցական շարժումին մէջ իրարու հետ ամբողջական համագործակցութիւն ունինք։
 
Հարցում
Նշուեցաւ թէ Կեդրոնական Վարչութեան անդամները ընտրողական, տնտեսական, ծրագիրներու եւ միջազգային հարցերու յանձնախումբերու ճամբով եւս իրենց աշխատանքը կատարած են։ Արդեօք ո՞ր յանձ-նախումբերու մէջ էին Հայ Եկեղեցւոյ ներկայացուցիչները եւ ի՞նչ նպաստ բերին։
Պատասխան
Վիգէն Սրբազան եւ Դոկտ. Նորա անդամ էին միջազգային հարցերու յանձնախումբին։ Այս յաձնախումբը այլ միջազգային ընկերա-քաղա-քական հարցերու կարգին կարեւորութեամբ կը զբաղէր Իսրալէլի Լիբանան կատարած զինուորական ներխուժումով եւ անոր հետե-ւանքներով։ Դոկտ. Նորան, իր միջազգային օրէնսդրութեան մասնագի-տութեան իսկ բերումով, յատկապէս կը հանդիսանար Լիբանանի տեսակէտներուն եւ շահերուն պաշտպանը ու Լիբանանի մասին որդեգրուած բանաձեւին գլխաւոր մշակողն ու զայն ժողովին ներ-կայացնողը։ 
Երէցկին Փոլա իր նպաստը կը բերէր տնտեսական յանձնախումբին մէջ։ 
Ես ընտրողական յանձնախումբի մէջ էի եւ բաւական բարդ աշխատանք կը սպասէր մեզ։ Պարտաւոր էինք մինչեւ յաջորդ համաժողով Խորհուրդի օժանդակ խորհրդակցական յանձնաժողովներու անդամնե-րուն ցանկերը պատրաստել՝ նկատի ունենալով եկեղեցիներուն առա-ջարկած թեկնածուները եւ միաժամանակ փորձելով հաւասարակշռել անոնց աշխարհագրական տարածքի, եկեղեցական ընտանիքներու, պաշ-տօնի, սեռի, հանգամանքի եւ մասնագիտութեան պայմանները, եւ ապա զանոնք յղել Կեդրոնական Վարչութեան՝ քուէարկութեամբ ընտրելու համար։ 
 
Հարցում
Լիակատար նիստերու ընթացքին, երբ յանձնախումբերու տեղեկա-գիրները ներկայացուեցան ծրագրային ի՞նչ առաջնահերթութիւններ լու-սարձակի տակ բերուեցան։
Պատասխան
Անշուշտ, հարցազրոյցի մը սեղմ տողերուն մէջ կարելի է հպանցիկ անդրադարձի մը ապաւինիլ միայն։ Այն որոշումները որ այս ժողովը կ՚առնէր, եկեղեցիներն ու Խորհուրդը կը դնէր 21-րդ դարու մարտա-հըրաւէրները դիմագրաւելու հաւաքական պարտաւորութեան տակ։
Խորհուրդը իր աշխատանքային ընդհանուր սիսթեմը կը վերա-տեսէր՝ բաժանմունքային քարացած դրութենէն ձերբազատուելով, ծրա-գիրներուն տրուած կարեւորութիւնը շեշտաւորելով եւ անոնց գործադ-րութիւնը բոլորին մասնակցութեամբ ապահովելու ձգտելով։ Այս սկզբունքին յենած, վեց ծրագրային բնագաւառներ առաջնահերթութիւն կը ստանային.
         (1) Խորհուրդը եւ միջ-եկեղեցական շարժումը 21-րդ դարուն։
         (2) Միութիւն, առաքելութիւն, աւետարանչութիւն եւ հոգեւոր ար-ժէքներ։
         (3) Միջազգային հրապարակի վրայ դերակատարութիւն եւ խա-ղաղութեան հետապնդում։
         (4) Արդարութիւն, ընկերային ծառայութիւն եւ ստեղծագործութեան խնամատարութիւն։
(5) Միջ-եկեղեցական կազմաւորում եւ քրիստոնէական հաւատքի վկայութիւն։
(6) Միջ-կրօնական երկխօսութիւն եւ գործակցութիւն։
Այս բոլորին հարազատ ցոլացումը կը վստահուէր վերակազ-մակերպուած լրատուական բաժանմունքին, որ միջազգային ընկերութ-եան մօտ Խորհուրդին պատգամաբերը ըլլալու կոչուած էր։
Նկատի ունենալով որ Խորհուրդը չի՛ սահմանափակուիր միայն եկե-ղեցաբանական հարցերով, այլ իր մտահոգութիւններուն մէջ կ՚ընդգրկէ եկեղեցիները տագնապեցնող բոլոր մարզերը, ու մանաւանդ ընկերա-քաղաքական վերիվայրումները, Կեդրոնական Վարչութիւնը նաեւ կ՚որ-դեգրէր միջազգային ընկերութեան ուշադրութիւնը գրաւած հարցերու վերաբերեալ բանաձեւեր՝ Հիւսիսային Ուկանտայի, Սրի Լանքայի, Սուտանի, Քոսովոյի եւ Ֆիլիփինի քաղաքական անկայունութիւն, էյծի համաճարակ եւ տնտեսական համաձայնագիրներ, որոնց մէջ յատուկ առաջնահերթութիւն կ՚ունենար Լիբանանի դէմ շղթայազերծուած պա-տերազմի պարագան, երբ կոչ կ՚ուղղուէր միջազգային ընկերութեան մնայուն խաղաղութեան հաստատման եւ շրջափակման անմիջական վերացման նախաձեռնելու։
Յատուկ ուրախութեամբ պէտք է նշել, թէ ընդառաջելով 9-րդ Համաժողովի փափաքին, կը կազմուէր 25 անդամներէ բաղկացած Երիտասարդական Յանձնաժողով մը, որ պարտաւոր էր երիտա-սարդութեան առաւել մասնակցութիւնը ապահովել Խորհուրդի կեանքէն ներս։
Շնորհակալութեամբ կ՚արձանագրուէր թէ Խորհուրդը այս բոլոր ծրա-գիրները ի գործ պիտի դնէր 175 պաշտօնեաներով եւ 38 միլիոն զուի-ցերիական ֆրանքի տարեկան պիւտճէով։
 
Հարցում
Կրնա՞ք բացատրել թէ մէկ ու կէս տարուան յաջորդականութեամբ ժողով գումարող Կեդրոնական Վարչութիւն մը իր որդեգրած ծրագիր-ներու հետապնդումը ինչպէս կը կատարէ։
Պատասխան
         Այս մարզէն ներս, Կեդրոնական Վարչութիւնը իր ղեկավարութիւնը կը վարէ հետեւեալ կերպով.
         Առաջին, ունի իր անդամներէն ընտրուած Գործադիր Վարչութիւն մը, որ աւելի յաճախակիութեամբ կը հանդիպի եւ կը հսկէ աշխատանքային գործընթացին։
         Երկրորդ, Խորհուրդի Ատենապետը, երկու Փոխ-ատենապետները եւ Ընդհանուր Քարտուղարը պարտականութիւն ունին մնայուն կապի մէջ ըլլալու եւ հետապնդելու առնուած որոշումներուն գործադրութիւնը։
         Երրորդ, Ընդհանուր Քարտուղարը, որպէս անմիջական պատաս-խանատուն Խորհուրդի ամենօրեայ գործունէութեան եւ աշխատակազ-մին, իր պաշտօնը կը վարէ։
         Չորրորդ, Խորհուրդի անդամ եկեղեցիները գլխաւոր դերակատարը ըլլալով ճշդուած ծրագիրներուն, իրենց առաջարկած ներկայացու-ցիչներուն միջոցաւ 11 յանձնաժողովներով կը սատարեն Խորհուրդին։
         Յիշեալ 11 յանձնաժողովներովն են.
1. «Հաւատք եւ Կարգ»-ի Գործադիր Յանձնաժողով, որ կը բաղկանայ 30 անդամներէ եւ կը զբաղի աստուածաբանական եւ եկեղեցաբանական հարցերով։ Հայ Եկեղեցւոյ ներկայացուցիչն է Գերշ. Տ. Նաթան Եպս. Յովհաննիսեան (Ամենայն Հայոց Կաթողիկոսութիւն)։
2. «Հաւատք եւ Կարգ»-ի Կեդրոնական Յանձնաժողով, որ կը բաղ-կանայ 90 անդամներէ եւ կը զբաղի աստուածաբանական եւ եկեղե-ցաբանական հարցերով։ Հայ Եկեղեցւոյ ներկայացուցիչներն են Գերշ. Տ. Վիգէն Եպս. Այքազեան (Ամենայն Հայոց Կաթողիկոսութիւն) եւ Գերշ. Տ. Անուշաւան Եպս. Դանիէլեան (Մեծի Տանն Կիլիկիոյ Կաթողիկոսութիւն)։
3. Առաքելութիւն եւ Աւետարանչութիւն Յանձնաժողով, որ կը բաղ-կանայ 25 անդամներէ եւ կը զբաղի աւետարանչութեան առնչուած հար-ցերով։ Հայ Եկեղեցւոյ ներկայացուցիչն է Նայիրի Պալճեան (Մեծի Տանն Կիլիկիոյ Կաթողիկոսութիւն)։    
4. Միջազգային Հարցերու Յանձնաժողով, որ կը բաղկանայ 38 ան-դամներէ եւ կը զբաղի միջազգային ընկերա-քաղաքական, ընկերային ծառայութեան եւ արդարութեան, բնապահպանման եւ միջ-կրօնական հարցերով։ Հայ Եկեղեցւոյ ներկայացուցիչներն են Ծովինար Ղազարեան (Ամենայն Հայոց Կաթողիկոսութիւն) եւ Վանա Կիտցինեան (Մեծի Տանն Կիլիկիոյ Կաթողիկոսութիւն)։
5. Միջ-եկեղեցական Կազմաւորման Յանձնաժողով, որ կը բաղկա-նայ 30 անդամներէ եւ կը զբաղի Պոսսէի Միջ-եկեղեցական Կազմաւորման Հիմնարկով եւ միջ-եկեղեցական կազմաւորման առնչուած այլ հարցերով։
6. Միացեալ Աշխատանքային Խմբակ Հռոմէական Կաթոլիկ Եկե-ղեցւոյ եւ Եկեղեցիներու Համաշխարհային Խորհուրդի, որ կը բաղկանայ 18 անդամներէ։ Հայ Եկեղեցւոյ ներկայացուցիչն է Գերշ. Տ. Վիգէն Եպս. Այ-քազեան (Ամենայն Հայոց Կաթողիկոսութիւն)։
7. Միացեալ Խորհրդակցական Խմբակ Հոգեգալստական Եկեղեցի-ներու եւ Եկեղեցիներու Համաշխարհային Խորհուրդի Միջեւ, որ կը բաղ-կանայ 14 անդամներէ։
8. Միացեալ Յանձնաժողով Քրիստոնէական Եկեղեցիներու Ընտա-նիքներու, որ կը բաղկանայ 16 անդամներէ եւ կը զբաղի Խորհուրդի եւ Եկեղեցական Ընտանիքներու միջեւ աշխատանքային համագործակ-ցութեան մշակումով։ Հայ Եկեղեցւոյ ներկայացուցիչն է Նարեկ Եպս. Ալեէմէզեան (Մեծի Տանն Կիլիկիոյ Կաթողիկոսութիւն), Ատենապետի հանգամանքով։
9. Երիտասարդական Յանձնաժողով, որ կը բաղկանայ 25 երիտա-սարդ-երիտասարդուհի անդամներէ եւ կը զբաղի Խորհուրդէն ներս երիտասարդութեան ամբողջական մասնակցութիւնը ապահովելով։ Հայ Եկեղեցւոյ ներկայացուցիչն է Նայիրի Պալճեան (Մեծի Տանն Կիլիկիոյ Կաթողիկոսութիւն)։
10. Շարունակական Յանձնաժողով Միջ-Եկեղեցական Շարժումը 21-րդ Դարուն, որ կը բաղկանայ 25 անդամներէ եւ կը քննարկէ միջ-եկեղեցական շարժումին էութիւնը եւ զանազան եկեղեցիներու եւ միջ-եկեղեցական կազմակերպութիւններու մասնակցութիւնը անոր։
11. Մնայուն Յանձնաժողով Համախոհութեան եւ Գործակցութեան, որ կը բաղկանայ 14 անդամներէ՝ 7 Ուղղափառ եւ 7 Խորհուրդի այլ անդամ եկեղեցիներու ներկայացուցիչներէ, որ կ՚ապահովէ Ուղղափառ Եկեղե-ցիներու Խորհուրդի մասնակցութիւնը եւ կ՚օժանդակէ ծրագիրներու բար-ւոք գործադրութեան։
Ինչպէս կը տեսնէք, Խորհուրդը իր մշակած ծրագիրներուն շուրջ կը համախմբէ եկեղեցիները եւ այսօրուան համաշխարհայնացման ուռկանին մէջ բռնուած ընկերութիւնը յուզող բազմատեսակ հարցերուն հետ հա-ղորդութեան մէջ կը դնէ զանոնք եւ Աստուծոյ հայրական հովանիին տակ հաւաքուելու կը հրաւիրէ բովանդակ մարդկութիւնը՝ Ս. Հոգիին շնոր-հաձիր առաջնորդութեամբ։ 

Հարցում
Որպէս եզրակացութիւն, կրնա՞ք ըսել թէ Մեծի Տանն Կիլիկիոյ Կաթո-ղիկոսութիւնը ինչպիսի ուժականութեամբ պիտի շարունակէ գործել միջ-եկեղեցական շարժումէն ներս։
Պատասխան
Վեհափառ Հայրապետի Խորհուրդի Ատենապետի պաշտօնը ձգելէն տակաւին մինչեւ այսօր կ՚իմանանք թէ քիչ մը ամեն տեղ արտա-յայտութիւններ կ՚ըլլան, թէ Մեծի Տանն Կիլիկիոյ Կաթողիկոսութեան միջ-եկեղեցական գործունէութիւնը պիտի անշքանայ։ Այս ուղղութեամբ նաեւ բռնազբօսիկ փորձեր ալ կը կատարուին դժբախտաբար։ Սակայն, Փետըր-ւարէն մինչեւ այսօր, Վեհափառ Հայրապետը անձամբ եւ մեր Ս. Աթոռը հաւաքաբար եկան հաստատելու, թէ միջ-եկեղեցական, միջ-կրօնական եւ միջազգային յարաբերութիւնները մաս կը կազմեն իրենց առօրեային։ Լիբանանի վերջին դէպքերը եկան ապացուցելու թէ ինչպիսի բանալի դերակատարութիւն ունեցաւ Արամ Ա. Կաթողիկոս՝ շնորհիւ իր վայելած միջազգային վարկին։
Միջ-եկեղեցական եւ միջ-կրօնական յարաբերութիւնները Հայ Եկե-ղեցւոյ կեանքին մէջ 20-րդ դարուն չսկսան. այլ մեր ամբողջ պատմութիւնը, եւ յատկապէս կիլիկեան շրջանը, յատկանշուեցաւ միջ-եկեղեցական յարաբերութեամբ եւ 7-րդ դարէն ետք նաեւ իսլամ-քրիստոնեայ երկխօսութեամբ։ Աւելին, մեր աշխարհագրական դիրքը եւ հայութեան սփիւռքեան տարտղնումը նաեւ մեզ դարձուց միջազգային կիզակէտ։ Սակայն, 20-րդ դարուն երբ միջ-եկեղեցական շարժումը կազմակերպ-չական բնոյթ ստացաւ, Մեծի Տանն Կիլիկիոյ Կաթողիկոսութիւնը իր յանձնառութեամբ, հետեւողականութեամբ եւ մասնակցութեան որակով յարաճուն վերելք արձանագրեց, ուշադրութիւն գրաւեց ու յարգանք ներշնչեց։ Այս բոլորին մէջ կենսական դերակատարութիւն ունեցաւ Արամ Ա. Վեհափառ Հայրապետը, որուն քալած ճանապարհին հետեւելու մեր հոգեւորական թէ աշխարհական, երիտասարդ թէ կին ներկայացու-ցիչներուն ճիգը կը համադրէ Միջ-եկեղեցական Յարաբերութիւններու Բաժանմունքը՝ միջազգային, շրջանային եւ տեղական մակարդակներու վրայ։ Հայ ժողովուրդը Արամ Ա. Կաթողիկոսին կը պարտի միջազգային թատերաբեմի վրայ տիրական ներկայութիւնը իր աստուածաբանութեան եւ ազգային իտէալներուն, միաժամանակ մեր Ս. Աթոռը Վեհափառին կը պարտի Միջ-եկեղեցական Յարաբերութիւններու Բաժանմունքին հաս-տատումը, որ միջ-եկեղեցական հետաքրքրութիւնները դրաւ մեր հաւա-քական ուշադրութեան լուսարձակին տակ։ Վստահ եմ, որ Վեհափառ Հայրապետը տարբեր ձեւերով պիտի շարունակէ սատար հանդիսանալ միջ-եկեղեցական շարժման, երկար տարիներու իր հարուստ փորձա-ռութիւնը ծառայեցնելով եկեղեցիներու միջեւ սերտ գործակցութիւն յառաջացնելու նուիրական աշխատանքին։
Կը հաւատամ, որ մեզմէ, որպէս Միաբանութիւն եւ հաւատաց-եալներ, Վեհափառ Հայրապետը կ՚ակնկալէ որ մշտանորոգ ուշադրութ-եամբ եւ կապուածութեամբ արժեւորենք այն միջ-եկեղեցական թանկագին աւանդը որ որպէս վկայութիւն եւ ծառայութիւն մեզի կը վստահուի այսօր Քրիստոսի Եկեղեցւոյ պայծառութեան եւ մարդկութեան բարօրութեան համար։ Մեր գործը պիտի դառնայ գրաւական Մեծի Տանն Կիլիկիոյ Կաթողիկոսութեան միջ-եկեղեցական շարժումէն ներս ծառայական ներ-գործութեան։

